和程子山舍人贈高虞卿
作者：王庭珪
朝代：宋

paragraphs: 南宮四海英俊場，閱人須多無此郎。
御史傳呼主司出，遙瞻紫案金爐香。
簾垂咫尺斷還送，閉戶設棘圍高墻。
卷堆封彌充棟宇，筆浸滄溟開混茫。
麟臺學士喜得子，如獲寶鼎聯芝房。
明日都城始傳榜，聲名烜赫無三張。
平生知己萬不一，世有若人安可失。
方調鼎味薦鹽梅，桃李何心並佳實。
論經射策未足論，挽取功名看他日。
同門笑語夜相過，起看北斗插天河。
凌晨鳯閣拜座主，門生來賀爭肩摩。
一時人物盡豪傑，太平爲寶非嘉禾。